La Universitat de València proposa al Consell d’Europa el primer itinerari europeu de les espècies, les aromes i les plantes medicinals

## La Universitat de València proposa al Consell d’Europa el primer itinerari europeu de les espècies, les aromes i les plantes medicinals

Marisa Vázquez de Agredos i Ester Alba durant la signatura de l'associació a La Nau.

La Universitat de València proposarà en juliol de 2022 al Consell d’Europa la creació d''Aromas Itinerarium Salutis': la ruta europea de les espècies, les aromes i les plantes medicinals. L’objectiu d’aquest itinerari de caràcter cultural és promoure la identitat europea amb el patrimoni cultural i natural comú: els fàrmacs, les espècies i les fragàncies que des de temps molt antics travessaren mars, oceans, rutes fluvials i terrestres i connectaren cultures, pobles i credos molt diversos, la qual cosa els converteix en un fons immaterial amb el qual es pot fomentar la memòria i el diàleg intercultural a Europa.

Responent als requeriments del Consell d’Europa, *Aromas Itinerarium Salutis*: promourà l’ocupació i el desenvolupament local a través del disseny i la posada en marxa de circuits turístics culturals sostenibles, d’experiència i accessibles, ocupació que, en clar compromís amb l’any europeu de la joventut, facilitarà la inserció laborar dels joves als països en què s’òbriguen els circuits, en la seua major part rurals. I des de l’àmbit acadèmic, també permetrà promoure treballs d’investigació que implique a les distintes àrees de coneixement des d’una perspectiva interdisciplinària.

Per atendre les exigències del Consell d’Europa, la Universitat de València ha constituït l’associació *Aromas Itinerarium Salutis*, amb la qual serà possible elevar al Consell d’Europa per a la seua certificació la ruta europea de les espècies, les aromes i les plantes medicinals. L’acte oficial de la signatura de l’acta fundacional, amb els estatuts i els òrgans de govern de l’associació ha tingut lloc aquest mes de desembre al Centre Cultural de la Nau. A l’acte assistiren la vicerectora de Cultura i Esport de la Universitat de València i presidenta executiva de l’associació, Ester Alba; la directora de l’Escola d’Art i Superior de Disseny  de València, Rosa Esteban; la directora de Florida Universitària, Mercedes Herrero; els alcaldes dels Ajuntaments de Riba-roja de Túria, Robert Raga, i d’Ares dels Oms, Rafael Giménez; el vicepresident de la Fundació Todolí Citrus-Comunitat Valenciana, Fernando Todolí Cervera, i la directora del projecte, la professora Marisa Vázquez de Ágredos Pascual.  Tot va ser el resultat d’un any de treball en el qual va ser crucial el suport i la participació de diferents vicerectorats de la Universitat de València: Cultura i Esport, Projecció Territorial i Societat, i Internacionalització i Cooperació.

En els pròxims mesos s’adheriran a l’associació, presidida per la rectora, Maria Vicenta Mestre, altres socis autonòmics, nacionals i internacionals, com la Universitat d’Alacant, la Universitat Complutense de Madrid o la Università degli Studi della Tuscia (Itàlia), entre moltes altres universitats, entitats, empreses o museus i institucions d’Espanya, Itàlia, Grècia, Croàcia, Romania, Suïssa, Portugal i França que ja han manifestat el seu interès. Les adhesions es formalitzaran entre els mesos de gener i abril de 2022, amb la sol·licitud prèvia de la certificació de l’itinerari cultural al Consell d’Europa en juliol de 2022

Aquest projecte és el descendent directe del projecte d’investigació sobre l’especieria de Santa Maria della Scala, que dirigeix des de fa sis anys la professora Marisa Vázquez de Ágredos Pascual, del Departament d’Història de l’Art de la Universitat de València, amb diferents fonts de finançament nacionals i internacionals, com el de la Conselleria d’Innovació, Universitats, Ciència i Societat Digital-Generalitat Valenciana (2020-2021),  i el d’Aboca spa. Società Agricola (2015-2021).  “Ha estat la identificació fisicoquímica i l’estudi cultural dels antics fàrmacs conservats en aquesta especieria històrica, lligada a l’orde religiós espanyol dels Carmelites Descalços i al convent que fundaren en l’actual Piazza de Santa Maria della Scala (al Trastevere de Roma), la que ens ha permés comprovar l’estreta relació que hi ha entre les espècies, les aromes i els fàrmacs des de temps antics, amb nombroses substàncies que compliren alhora les tres funcions”,  diu la professora Vázquea de Ágredos. El treball científic que ha realitzat la Universitat de València, en col·laboració amb la Universidade d’Évora (Portugal), la Università Ca’Foscari, de Venezia, la Universitat de Ciències Aplicades de la Suïssa Italiana i el Laboratori d’Arqueologia Molecular i Estructural (LAMS-CNRS-Sorbonne Université), posa de manifest que algunes de les especieries històriques es convertiren en mosaics culturals que aplegaren el saber sobre substàncies medicinals de civilitzacions i societats tan diverses com Egipte, el pròxim Orient antic, Grècia, Roma, les Índies orientals (l’Índia i  Ceilan), les occidentals (especialment Mèxic i el Perú) i les tradicions medicinals hebrea i islàmica, ambdues, igual que les anteriors, presents en l’especieria de Santa Maria della Scala, on també és possible trobar nous fàrmacs amb les novetats de Paracelso i les de temps molt posteriors.

Tot això, en definitiva, permetrà elaborar un treball sobre els fàrmac, les espècies i les aromes que promourà la identitat, la memòria i el desenvolupament local, horitzons obligats en els itineraris culturals del Consell d’Europa. Altres exigències són el disseny i la posada en marxa de rutes accessibles, tant físiques com virtuals, per a la qual cosa la Universitat de València i l’Escola d’Art i Superior de Disseny  de València  estan treballant juntes; el desenvolupament d’un model turístic cultural, sostenible i d’experiència, en la definició del qual està sent crucial el grup de treball de turisme i desenvolupament de Florida Universitària; la participació activa de la població local, amb especial atenció als joves, en la qual està sent referència l’experiència que han acumulat  a través de diferents programes educatius els Ajuntaments de Riba-roja de Túria, Ares dels Oms i la Fundació Todolí Citrus-Comunitat Valenciana, i, finalment, el diàleg amb altres associacions d’itineraris culturals del Consell d’Europa, que en el cas d’*Aromas Itinerarium Salutis* es compleix a la perfecció a través de rutes com la de les termes, la de l’olivera o la dels fenicis, amb les qual es treballa de manera coordinada des de fa més d’un any.

Arxivat en:

## Altres Notícies

Les XIV Jornades de Còmic de València tornen aquest cap de setmana a La Nau de la Universitat de València

El Centre Cultural La Nau acull les Jornades d’Il·lustració de València (JIV) amb l’art urbà com a protagonista

Més d’una desena d’exposicions i el còmic Pepiu de Castellar, entre les propostes de ‘Cultura als Campus’ de la UV per a març

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar